钦定古今图书集成/明伦汇编/官常典/第637卷 > 何邦渐
## 钦定古今图书集成/明伦汇编/官常典/第637卷 > 何邦渐

按《无为州志》：邦渐号绍渠，云南浪穹人。选贡，判凤阳
府，升无为知州。大荒之后，邦渐莅任，停征省役，发藏
请赈，猾胥蠹民者，尽法釐剔，一时案无留牍。未越月，
讼简吏稀，坐堂上弹琴驯鹤而已。于厅后浚一井，置
亭其上，颜曰“洗心。”日延贤士访民瘼，赋诗永日。先是，
州有凤米，纳凤阳仓，舟载车装，时有溺覆及露烂，吏
索之苦，甚为民害。邦渐悉知凤、阳二县有漕米，亦苦
北运，因力呈题请，得旨以二县米纳凤仓州粟，抵兑
北运，时称两便。其所建置，有治前坊表，增饬六城，土
垒重门，清复偃月池，修理黉宫、见龙桥。任未一载，调
治邳州。滨行卧辙者，皆深山穷谷不到公府之老相
与掩关罢市，遮留浃旬而去。